Saabusin just äsja oma poja selleaastaselt arenguvestluselt ja üldiselt oleme mõlemad (ja loodetavasti ka klassijuhataja) positiivsete emotsioonidega laetud sellest. Kuna mulle tundub, et meil selle klassijuhatajaga on  eluasjadele sarnased vaated, siis oli temaga täitsa kena ja rahulik suhelda seal.    Tegelikult plaanisin seda kokkuvõtet juba eile teha (ettevalmistuse mõttes), aga öö oli juba ja kui ma küsitluslehe ära olin täitnud, leidsin, et targem oleks siiski magama kobida.    Siiski-siiski. Milline on siis minu poeg aastal 2008? Võibolla on aastal 2028 tal endalgi seda muigamapanev lugeda.    Küsitlusleht tundis huvi koduste tööde tegemise ja õppeainetesse suhtumise vastu, palus ringitada  probleemseid omadusi ning välja kirjutada positiivseid. Lisaks ka soovitused koolile ja eesmärgid iseendale. Koduste ülesannetega meie majapidamises märkimisväärseid probleeme nagu pole. Ta teab, et need on tema kohustus ja teeb neid vastuvaidlemata. Siiski, talle meelde tuletama, et nüüd oleks nagu aeg koolitöö käsile võtta, ma ikkagi pean enam-vähem igapäevaselt. Ka meeldib talle teha koolitöid ise samal ajal telekat vaadates. Mis minu arvates ei ole hea, kuna keskendumisraskused ja hajevil olek on tema puhul  kohati probleeme tekitavad ning ma kahtlustan, et ühe silmaga telekat ja teise silmaga mata vihikut kõõritada ei ole keskendumisvõime arengule just kuigivõrd kasuks. Ka kipub ta kirjutama põlve otsas kui ma peale ei satu või piisavalt tähelepanelik pole.    Negatiivsete omadustena märkisingi ära keskendumise probleemid, hajevil ja hajameelne oleku, viitsimatuse kooliasjus pingutada ning lohakuse oma vihikute ja muude asjadega ümber käimisel (küllaltki koolipoisilikud omadused need küll kõik puha).  Vahel on enesehinnang ka natuke madal - see ilmselt on minu süü natuke, sest olles selline "karm tüüp", nagu poeg täna pöidlaga minu poole viibates mind iseloomustas, kipun tõenäoliselt pisut liiga sageli pruukima seda vanemate levinud kasvatuslikku oiet: "No kuidas sa ometi NII LOLL võid olla!!!!" Kuigi ta tegelikult otseselt LOLL pole, mõtlematu ja rabistaja pigem, kes enne teeb ja siis alles jõuab järeldusele, et "Ups!"    Positiivsete omaduste loetelu valmistas talle endale vist küll meeldiva  üllatuse :). Sinna kuulusid: aval, siiras, kiire taibuga, arukas/intelligentne, lojaalne, sõnakuulelik, suhtub sõbralikult oma väikeõesse, hoiab loomi, hindab huumorit... Kas midagi oli veel? Ahjaa, huvitub lugemisest ka.    No ja koolile soovitasin et antagu talle ikka lisaülesandeid või midagigi teha, kui on näha, et tal kõik juba valmis ning kipub nihelema ja juttu ajama. Nagu Piret Kärtner meile ikka loengus rõhutab: "Keep them busy!" Ja et ikka tunnustataks kui hea tulemus on ja ei väsitaks rõhutamast korralikkuse vajalikkust.    Omalt poolt lubasin koduste ülesannete tegemisega seoses rangemalt peale passida, et sellel ajal telekas kinni oleks ning et mainit' tegevus ikka laua ääres, mitte kõhuli keset põrandat või lösakil tugitoolis ei toimuks. Lisaks veel, et püüan leida mooduseid tema füüsiliseks arendamiseks (trenni ja liikumist) ning ka, et jätkan ikka tema harimist valdkondades millega ise nii enam-vähem kursis olen (ülejäänud valdkondade eest muidugi peavad  hoolitsema nonde alade asjatundjad).    Üldiselt tasapisi ikka areneb see poiss meil siin - eelmise aastaga võrreldes ei ole enam tunnis nii palju rahutusest ja pidurdamatusest tingitud käitumisprobleeme. Vastutustunnet on juurde tulnud ning ka viisakust (telefonikõnedes ja muudes eluolukordades ka). Aga eks muidugi ruumi edenemiseks ole neis asjus ka veel küll ja veel.    Õppimisega toimetulemine vähemalt ajuainetes tal siiani probleemiks pole olnud. Loodetavasti suudab oma viielist standardit  ikka säilitada. Sest, nagu ta isegi oma lehele kirjutas: "Minu vanemad ootavad minult viielist tunnistust.". Ja ehkki ma ei kavatse minestuseni raevuda, kui ükskord ka need neljad ja muudki elukad sinna trügima hakkavad, leian ma, et kuna talle praegu kõik koolis tehtav nii lihtne on, siis on viied tõepoolest iseenestmõistetavad ja muud sorti elukad võivad tunnistusele ronida vaid laiskusest ja lohakusest tingitult. Neid omadusi aga kavatsen igatahes tagasi tõrjuda.